KIRJALLINEN KYSYMYS E-2085/02

esittäjä(t): Enrique Barón Crespo (PSE) neuvostolle

(12. heinäkuuta 2002)

Aihe: Diabeteksen hoitoa koskeva kokonaisvaltainen ohjelma

Euroopan parlamentin aloitteesta kuudenteen tutkimuksen puiteohjelmaan on sisällytetty diabetes yhtenä hoitoa vaativana lääketieteellisenä ongelmana. Yhteisössä on todettavasti 19 miljoonaa diabeetikkoa ja lisäksi 6 miljoonaa, joiden tautia ei ole vielä diagnosoitu. Pitääkö neuvosto näin ollen tarpeellisena laatia tämän sairauden, johon Euroopassa kuolee joku joka kuudes minuutti, hoitoa koskeva ensisijainen ja kattava erityisohjelma ja yhdenmukaistaa eri jäsenvaltioiden asiaa koskevat säännökset.

Vastaus

(6. helmikuuta 2003)

Kuten parlamentin jäsen totesikin, tiettyjen diabetekseen liittyvien näkökohtien tutkimus on eräs Euroopan parlamentin ja neuvoston yhteispäätöksellä hyväksymän kuudennen tutkimusta koskevan puiteohjelman ensisijaisista aihealueista. Nämä aihealueet on määritetty tarkasti tutkijavoimavarojen keskittämiseksi kapeille, hyvin määritellyille alueille, joilla voidaan saavuttaa kriittinen massa ja luoda todellista lisäarvoa Euroopan kansalaisille. Yhteisön osuus diabetestutkimuksen rahoitukseen Euroopassa on kuitenkin hyvin pieni osa sitä merkittävää julkista ja yksityistä TTK-panostusta, joka on verrattavissa kyseisen terveysongelman kokoon.

Puiteohjelman osiossa 1, Yhteisön tutkimuksen kohdentaminen ja integrointi, kohdassa 1.1.1 olevan ensisijaisen aihealueen Biotieteet, genomitutkimus ja terveysalan bioteknologia alakohdassa B Merkittävimmät sairaudet, määrätään:

Genomiikkatiedon ja -teknologian soveltaminen lääketieteeseen eläin- ja kasvigenomiikkaa tarvittaessa hyväksi käyttäen pääasiassa seuraavilla aloilla(1):

- diabetes, hermostolliset sairaudet (kuten Alzheimerin tauti, Parkinsonin tauti ja variantti Creutzfeldt-Jakobin tauti ja mielenterveyshäiriöt sikäli kuin tarkoituksenmukaista), sydän- ja verisuonitaudit ja harvinaiset sairaudet;

()

Tutkimuksen, teknologian kehittämisen ja esittelyn erityisohjelmaa Eurooppalaisen tutkimusalueen integrointi ja lujittaminen (20022006) koskevassa neuvoston päätöksessä, joka tehtiin 30. syyskuuta 2002, todetaan merkittävimpien sairauksien torjunnasta, että toimintalinjan strategisena tavoitteena on kehittää entistä parempia menetelmiä, jotka mahdollistavat ihmisten sairauksien ehkäisemisen ja hallinnan myös terveysalan kehittyneitä teknologioita hyödyntämällä sekä elämisen ja ikääntymisen terveenä. Toimissa keskitytään yksinomaan genomiikan integroimiseen kaikkien olennaisten organismien osalta jo asemansa vakiinnuttaneisiin lääketieteellisiin menetelmiin, joilla tutkitaan sairauksiin ja terveyteen vaikuttavia tekijöitä. Pääpaino asetetaan translaatiotutkimukseen, jolla siirretään perustietämystä hyödynnettäväksi kliinisissä sovelluksissa. Diabeteksen torjunnan alalla tutkimustoimet keskitetään kliinisen asiantuntemuksen ja resurssien yhdistämiseen sopiviin mallijärjestelmiin ja funktionaalisen genomiikan kehittyneisiin välineisiin läpimurtojen aikaansaamiseksi tämän sairauden ehkäisyssä ja hoidossa.

Lisäksi diabetestutkimustoimintaa Euroopassa tuetaan puitepäätöksen mukaan osiosta 3 Eurooppalaisen tutkimusalueen perustan lujittaminen. Osion perusteella rahoitetaan apurahoja sekä kansallisten diabetestutkimustoimien verkostoitumista. Tätä ohjelman osaa pidetään erityisen tärkeänä eurooppalaisen tutkimusalueen luomisen edistämisessä.

Näin ollen kuudes puiteohjelma myötävaikuttaa varmasti merkittävästi diabeteksen torjuntaan, mikä vastaa Euroopan parlamentin ja neuvoston yhteistä tarkoitusta. Neuvosto haluaisi myös kiinnittää parlamentin jäsenen huomion siihen, että jäsenvaltiot vastaavat omien terveyspalveluidensa järjestämisestä ja tarjoamisesta. Lisäksi, vaikka 152 artiklan 4 kohdassa sallitaan toteutettavaksi edistämistoimia, joiden tarkoituksena on ihmisten terveyden suojelu ja parantaminen, ne eivät kuitenkaan saa merkitä jäsenvaltioiden lakien ja asetusten yhdenmukaistamista. Näin ollen neuvostolla ei ole mahdollisuuksia yhdenmukaistaa diabetesta koskevaa sääntelyä. Kuten edellä on todettu, neuvosto on kuitenkin toiminut niiltä osin kuin sen on ollut oikeudellisesti mahdollista niin tehdä.

(1) Alaviite: Muiden terveyteen liittyvien aiheiden osalta, katso myös kohta 1.2.1 (Politiikkojen tukeminen ja tieteellisten ja teknologisten tarpeiden ennakointi) ja osio III (Eurooppalaisen tutkimusalueen perustan lujittaminen).